Dronning Margrethe frabeder sig blomster på sin 80-års fødselsdag den 16. april.

I stedet opfordrer hun til, at folk sender en buket til de mange ældre borgere, som har det svært for tiden.

Dronningen modtager hvert år på sin fødselsdag blomster fra nær og fjern, skriver Kongehuset i en pressemeddelelse.

- I lyset af den alvorlige situation for mange danskere i forbindelse med udbredelsen af coronavirus har Hendes Majestæt Dronningen et særligt ønske i anledning af den forestående 80-års fødselsdag, skriver Kongehuset.

Desuden bliver det ikke muligt at møde personligt frem og skrive en hilsen i Det Gule Palæ. I stedet bliver der fra 14. april åbnet for en gratulationsliste på kongehusets hjemmeside, fremgår det af pressemeddelelsen.

Dronningen fylder 80 år 16. april og en række af de fødselsdagsfejringer, der var planlagt, er også aflyst på grund af coronavirussets indtog i Danmark.

Læs også : Dronning Margrethe: Man kan ikke være fester og runde fødselsdage bekendt

Talte til danskerne under coronakrisen

Dronning Margrethe holdt den 17. marts en historisk tale til danskerne i forbindelse med udbredelsen af coronavirus.

I talen opfordrede hun alle danskere til at lytte til myndighederne anbefalinger.

- Det er ikke alle, der tager situationen tilstrækkeligt alvorligt. Den er alvorlig, og den gælder os alle sammen. Selvfølgelig er det skuffende og ærgerligt ikke at kunne mødes med hinanden, især når man er ung. Men I har tiden for jer, og I har andre måder at mødes på i denne digitale tidsalder, sagde dronning Margrethe.

Det var første gang siden slutningen på anden verdenskrig, at det danske kongehus talte til nationen, uden at der er tale om en nytårstale eller en tale ved et arrangement.